
A válságra adott gazdaságpolitikai válaszok hatékonysága a neoklasszikus szintézis modell tükrében

A 2008-as gazdasági világválság a mai napig érezteti hatását. Az országok számos gazdaságpolitikai intézkedéssel igyekeznek felélénkíteni gazdaságukat. Az intézkedések fő elemei a kormányzati kommunikációk szerint a pénzkínálat bővítése a likviditási válság leküzdésére, a kamatláb csökkentése a beruházások ösztönzésére és a kormányzati kiadások növelése munkahelyteremtő célzattal. Dolgozatomban ezen intézkedések hatékonyságát vizsgáltam meg a neoklasszikus szintézis modell tükrében az Egyesült Államokban, Németországban, Franciaországban, Svédországban és Japánban. A kiválasztott országok a világ jelentős piacgazdaságai. Svédország a skandináv gazdasági modell típusa miatt került be a vizsgált országok közé.
Noha a neoklasszikus szintézis modell alapvetően statikus, lehetővé teszi a makrogazdasági jelenségek értelmezését: az intézkedések elméleti szempontból elvben valóban olyan hatással bírnak, mint ami a kormányzati kommunikációkban szerepeltek. Nevezetesen a likviditás biztosítása - a pénzteremtés - kamatláb csökkenéssel és beruházás növekedéssel jár együtt az elmélet szerint, ami a kormányzati kiadások növelésével kiegészülve a termelés és ezáltal a foglalkoztatás növekedésével jár. A bevezetett intézkedések mind az öt ország esetében többé-kevésbé hatásosnak bizonyultak, a GDP nőtt és a munkanélküliség.
A fenti általános megállapítások alól egyedül részben Franciaország kivétel. Egyrészt, mert ő vezetett be az expanzív fiskális politika mellett (kormányzati kiadások növelése) restriktív fiskális politikai elemeket az adók növelésével a költségvetési egyensúly fenntartása miatt. Másrészt, mert egyedül Franciaországban nem nőtt a foglalkoztatás a GDP növekedésével párhuzamosan, amire a statikus alapmodell hatékony bérek elméletével való kiterjesztése adhat magyarázatot.



